b'\n_START_ARTICLE_\nDassault/Dornier Alpha Jet\n_START_PARAGRAPH_\nDassault/Dornier Alpha Jet on monitoiminen kaksipaikkainen harjoitussuihkuh\xc3\xa4vitt\xc3\xa4j\xc3\xa4. Sen ensilento tapahtui 26. lokakuuta 1973. Sit\xc3\xa4 on k\xc3\xa4ytetty ensi sijassa lentokoulutukseen, ennen varsinaisiin suihkuh\xc3\xa4vitt\xc3\xa4jiin siirtymist\xc3\xa4. Toissijaisesti t\xc3\xa4t\xc3\xa4 konetta on voitu k\xc3\xa4ytt\xc3\xa4\xc3\xa4 esimerkiksi maajoukkoja vastaan rynn\xc3\xa4kk\xc3\xb6lentotoiminnassa ja kevyen\xc3\xa4 h\xc3\xa4vitt\xc3\xa4j\xc3\xa4pommittajana. Lentokone on suunniteltu ja toteutettu ranskalais-saksalaisena yhteisty\xc3\xb6n\xc3\xa4. Konetyyppi\xc3\xa4 tarjottiin my\xc3\xb6s aikanaan Suomen ilmavoimille A\xc3\xa9rospatiale Magister CM.170:n seuraajaksi, mutta sen sijaan BAe Hawk tuli valituksi. Patrouille de France -taitolentoryhm\xc3\xa4 on k\xc3\xa4ytt\xc3\xa4nyt t\xc3\xa4m\xc3\xa4n tyypin harjoitussuihkukoneita lenton\xc3\xa4yt\xc3\xb6ksiss\xc3\xa4\xc3\xa4n._NEWLINE_Koneen ohjaamorakenne on per\xc3\xa4kk\xc3\xa4in istuttava ja se on hyvin pitk\xc3\xa4lle samankaltainen BAe Hawkin kanssa. Taistelutoiminnassa voi toinen lent\xc3\xa4j\xc3\xa4 toimia navigoijana, t\xc3\xa4hyst\xc3\xa4j\xc3\xa4n\xc3\xa4 ja mahdollisesti my\xc3\xb6s aseupseerina._NEWLINE_Konetyyppi esiteltiin 4. marraskuuta 1977.  Sit\xc3\xa4 k\xc3\xa4yttiv\xc3\xa4t Ranskan ja Saksan ilmavoimien ohella Kamerunin, Portugalin ja Thaimaan ilmavoimat. Siivilt\xc3\xa4\xc3\xa4n yl\xc3\xa4tasoinen ja nuolisiipinen kone ylsi 1\xc2\xa0000\xc2\xa0km/t enimm\xc3\xa4isnopeuteen ja 14\xc2\xa0630\xc2\xa0m lakikorkeuteen. Koneen kaksi SNECMA Turbomeca Larzac -suihkumoottoria ovat ranskalaista alkuper\xc3\xa4\xc3\xa4._NEWLINE_Kone suunniteltiin SEPECAT Jaguarille tarkoitettuun teht\xc3\xa4v\xc3\xa4\xc3\xa4n rynn\xc3\xa4kk\xc3\xb6- ja suihkuharjoituskoneeksi, kun t\xc3\xa4m\xc3\xa4 konetyyppi osoittautui lent\xc3\xa4j\xc3\xa4koulutukseen liian kehittyneeksi ja vaativaksi. Alpha Jetin vuonna 1991 p\xc3\xa4\xc3\xa4ttynyt tuotanto k\xc3\xa4sitti 480 konetta._NEWLINE_Alpha Jet -harjoitush\xc3\xa4vitt\xc3\xa4j\xc3\xa4\xc3\xa4n voidaan asentaa s\xc3\xa4ili\xc3\xb6, jossa on vaihtoehtoisesti 27\xc2\xa0mm Mauser IWKA - tai 30\xc2\xa0mm DEFA -konetykki: n\xc3\xa4ist\xc3\xa4 Mauser on Saksassa valmistettujen koneiden aseistusta ja DEFA -tyyppi Ranskassa valmistettujen. DEFA:n valmistajana toimii GIAT -aseyhtym\xc3\xa4. N\xc3\xa4iden lis\xc3\xa4ksi on mahdollisuus enint\xc3\xa4\xc3\xa4n 2\xc2\xa0500\xc2\xa0kg:n aseistukseen ripustimissa. Niihin saattaa kuulua sek\xc3\xa4 ohjuksia, raketteja ett\xc3\xa4 pommeja.'